b"\n_START_ARTICLE_\nNordborg Slot\n_START_PARAGRAPH_\nNordborg Slot er et lille slot i Nordborg p\xc3\xa5 Als, beliggende p\xc3\xa5 sydsiden af Nordborg S\xc3\xb8. Slottet blev if\xc3\xb8lge Saxo grundlagt af Svend Grathe under navnet Alsborg. Det kan s\xc3\xa5ledes dateres til omkring 1150. Alsborg blev bygget mens Venderne endnu h\xc3\xa6rgede de danske kyster, og placeringen nogle kilometer inde i land bet\xc3\xb8d at borgen ikke kunne overfaldes uden varsel, og lokalbefolkningen fik bedre muligheder for at s\xc3\xb8ge tilflugt i borgen. De f\xc3\xb8rste skriftlige vidnesbyrd om Alsborg er fra slutningen af det 12. \xc3\xa5rhundrede. Man ved s\xc3\xa5ledes at biskop Valdemar af Slesvig blev holdt fanget p\xc3\xa5 Alsborg i 1192-97. Da senere S\xc3\xb8nderborg blev bygget, skiftede borgen navn til Nordborg.\n_START_SECTION_\nHistorie\n_START_PARAGRAPH_\nNordborg var i en stor del af middelalderen kongens besiddelse, og har i flere omgange v\xc3\xa6ret en del af indt\xc3\xa6gtsgrundlaget for kongelige enker._NEWLINE_I 1571 arvede Frederik 2.'s bror Hans den Yngre sin mor Dronning Dorotheas besiddelser p\xc3\xa5 Als og Sundeved \xe2\x80\x93 herunder Nordborg. Han var en driftig mand, som i de f\xc3\xb8lgende 50 \xc3\xa5r til stadighed udvidede og forbedrede sine besiddelser. Det gav bl.a. anledning til en r\xc3\xa6kke byggeprojekter p\xc3\xa5 og omkring Nordborg Slot._NEWLINE_Da hertug Hans den Yngre d\xc3\xb8de i 1622, blev hans besiddelser delt op i en r\xc3\xa6kke sm\xc3\xa5 hertugd\xc3\xb8mmer, herunder hertugd\xc3\xb8mmet Nordborg, som gik til s\xc3\xb8nnen Johan Adolf. Han d\xc3\xb8de imidlertid allerede to \xc3\xa5r efter, og hertugd\xc3\xb8mmet gik s\xc3\xa5 videre til den yngre s\xc3\xb8n Frederik.\n_START_SECTION_\nBes\xc3\xa6ttelser og brande\n_START_PARAGRAPH_\nNordborg blev besat flere gange under svenskekrigene f\xc3\xb8rst af svenskere, siden af brandenburgske og polske tropper, og til sidst af svenske tropper igen indtil fredsslutningen i 1660._NEWLINE_I 1665 udbr\xc3\xb8d der brand p\xc3\xa5 slottet, og det nedbr\xc3\xa6ndte. Hertugen, Hans Bugislav, gik fallit, og fik frataget sit len, som gik videre til Hans Bugislavs f\xc3\xa6tter August af Pl\xc3\xb6n. I 1678 begyndte genopbygningen af slottet, og det er dette \xc3\xa5rstal, man kan se i det hertugelige v\xc3\xa5benskjold over hovedindgangen._NEWLINE_I 1730 kom Nordborg igen under kronen. Der var et jordtilliggende til Nordborg p\xc3\xa5 ca. 400 hektar, men i de efterf\xc3\xb8lgende \xc3\xa5rtier blev meget af jorden udstykket til b\xc3\xb8nderg\xc3\xa5rde, og i 1766 blev slottet solgt til privateje, og dele af bygningerne nedbrudt og solgt som byggematerialer.\n_START_SECTION_\nH\xc3\xb8jskole og efterskole\n_START_PARAGRAPH_\nI 1909 blev slottet k\xc3\xb8bt af Nordborg by. Det var den tysksindede borgmester Klinkers dr\xc3\xb8m at bygge en h\xc3\xb8jskole, som skulle v\xc3\xa6re en modv\xc3\xa6gt mod de danske h\xc3\xb8jskoler nord for gr\xc3\xa6nsen._NEWLINE_Slottet blev herefter genopbygget efter tegninger af arkitekt Eugen Fink, og i 1910 blev slottet udlejet til den tyske h\xc3\xb8jskoleforening i Nordslesvig._NEWLINE_Efter Genforeningen i 1920, blev slottet k\xc3\xb8bt af grosserer Johan Hansen. Han oprettede Stiftelsen Nordborg Slot, som siden 1922 har drevet dansk efterskole p\xc3\xa5 stedet._NEWLINE_Under 2. verdenskrig blev slottet overtaget af tyske soldater, der lavede slottet om til en tysk fl\xc3\xa5detr\xc3\xa6ningsbase for specialtropper._NEWLINE_Nordborg Slot har i en \xc3\xa5rr\xc3\xa6kke v\xc3\xa6ret rammen om Nord-Als Musikfestival."